b'\n_START_ARTICLE_\nDaiva Ra\xc4\x8di\xc5\xabnait\xc4\x97-Vy\xc4\x8dinien\xc4\x97\n_START_SECTION_\nBiografija\n_START_PARAGRAPH_\nDaiva Ra\xc4\x8di\xc5\xabnait\xc4\x97 1985\xc2\xa0m. baig\xc4\x97 folkloro studijas (pas Laim\xc4\x85 Burk\xc5\xa1aitien\xc4\x99) Lietuvos konservatorijoje, 1989\xc2\xa0m.\xc2\xa0\xe2\x80\x93 Leningrado teatro, muzikos ir kinematografijos instituto folkloro aspirant\xc5\xabr\xc4\x85 (pas Izalij\xc5\xb3 Zemcovsk\xc4\xaf). V\xc4\x97liau 1985\xe2\x80\x931993\xc2\xa0m. dirbo, o nuo 1989\xc2\xa0m. prad\xc4\x97jo d\xc4\x97styti Lietuvos muzikos ir teatro akademijoje, nuo 2001\xc2\xa0m.\xc2\xa0\xe2\x80\x93 akademijos Etnomuzikologijos katedros ved\xc4\x97ja. 1993\xc2\xa0m. apsigyn\xc4\x97 daktaro disertacij\xc4\x85, nuo 2011\xc2\xa0m.\xc2\xa0\xe2\x80\x93 profesor\xc4\x97._NEWLINE_2010\xc2\xa0m. Daiva Ra\xc4\x8di\xc5\xabnait\xc4\x97\xe2\x80\x91Vy\xc4\x8dinien\xc4\x97 tapo Muzikologijos instituto Etnomuzikologijos skyriaus vyr. moksline bendradarbe, 2003\xc2\xa0m.\xc2\xa0\xe2\x80\x93 Europos etnomuzikologijos seminaro nare, 2010\xc2\xa0m.\xc2\xa0\xe2\x80\x93 Tarptautin\xc4\x97s tradicin\xc4\x97s muzikos tarybos nare. Dalyvauja Europos daugiabals\xc4\x97s muzikos tyrim\xc5\xb3 centro veikloje, Vokalin\xc4\x97s polifonijos tyrim\xc5\xb3 centro Tbilisyje nar\xc4\x97, nuolatin\xc4\x97 Vokalin\xc4\x97s polifonijos tyr\xc4\x97j\xc5\xb3 simpozium\xc5\xb3 dalyv\xc4\x97. Lietuvos valstybinio mokslo ir studij\xc5\xb3 fondo (nuo 2006\xc2\xa0m.) ir tarptautin\xc4\x97s mokslin\xc4\x97s duomen\xc5\xb3 baz\xc4\x97s \xe2\x80\x9eLituanistika\xe2\x80\x9c ekspert\xc4\x97 (nuo 2007\xc2\xa0m.)._NEWLINE_Daiva Ra\xc4\x8di\xc5\xabnait\xc4\x97\xe2\x80\x91Vy\xc4\x8dinien\xc4\x97 pareng\xc4\x97 byl\xc4\x85 sutartin\xc4\x97ms patvirtinti UNESCO globojamu \xc5\xbemonijos \xc5\xbeodinio ir nematerialaus paveldo \xc5\xa1edevru (\xc4\xafgyvendinta 2010\xc2\xa0m.). Reng\xc4\x97 televizijos, radijo laidas, pirmininkavo arba reng\xc4\x97 festivalius Skamba skamba kankliai, Baltica, Tramtatulis._NEWLINE_2002\xc2\xa0m. apdovanota Jono Basanavi\xc4\x8diaus premija._NEWLINE_Vyras\xc2\xa0\xe2\x80\x93 muzikologas, muzikos atlik\xc4\x97jas Evaldas Vy\xc4\x8dinas.\n_START_SECTION_\nMuzikin\xc4\x97 veikla\n_START_PARAGRAPH_\nDaiva Ra\xc4\x8di\xc5\xabnait\xc4\x97\xe2\x80\x91Vy\xc4\x8dinien\xc4\x97 yra sutartini\xc5\xb3 kolektyvo Trys keturiose nar\xc4\x97 (nuo 1986\xc2\xa0m.), r\xc5\xabpinasi sutartini\xc5\xb3 sklaida Lietuvoje ir u\xc5\xbesienyje. Dalyvavo tarptautiniuose folkloro festivaliuose Baltica, Smithsonian folkloro festivalyje Va\xc5\xa1ingtone (1998\xc2\xa0m.), tarptautiniuose festivaliuose Najstarsze piesni Europy (Liublinas, 1999\xc2\xa0m.), Nordisches Klang (Greifsvaldas, 1996\xc2\xa0m.), Etnomuzikologija i izvo\xc4\x91a\xc5\xa1tvo: Sloveni, Baltik, Balkan (Belgradas, 2008\xc2\xa0m.), \xc5\xa1iuolaikin\xc4\x97s muzikos festivaliuose MaerzMusik (Berlynas), Jauna muzika, Gaida (visi 2003\xc2\xa0m.), Festival 4020 [mehr als musik] minimal: maximal (Lincas, 2008\xc2\xa0m.), TonLagen (Drezdenas), Baltic Festival (Briug\xc4\x97, abu 2010\xc2\xa0m.) ir kituose. Atliko sutartines ir kompozitori\xc5\xb3 A. Martinai\xc4\x8dio, R. Ma\xc5\xbeulio, A. Jasenkos, L. Rim\xc5\xa1os ir L. Paulauskio k\xc5\xabrinius, sukurtus \xc5\xa1iems festivaliams. Koncertavo Europos valstyb\xc4\x97se, Japonijoje, JAV._NEWLINE_Nuo 1986\xc2\xa0m. Daiva Ra\xc4\x8di\xc5\xabnait\xc4\x97\xe2\x80\x91Vy\xc4\x8dinien\xc4\x97 dalyvauja folkloro ansamblio Visi (vadovas Evaldas Vy\xc4\x8dinas) koncertin\xc4\x97je ir kitoje veikloje. 1985\xe2\x80\x931996\xc2\xa0m. Vilniaus naujosios muzikos ansamblio (vadovas \xc5\xa0ar\xc5\xabnas Nakas) nar\xc4\x97.\n_START_SECTION_\nMokslin\xc4\x97 veikla\n_START_PARAGRAPH_\nDaiva Ra\xc4\x8di\xc5\xabnait\xc4\x97\xe2\x80\x91Vy\xc4\x8dinien\xc4\x97 dirba \xc5\xa1iuose baruose: Europos tradicin\xc4\x97 polifonija; sutartin\xc4\x97s ir kitos lietuvi\xc5\xa1kos daugiabalsi\xc5\xa1kumo r\xc5\xab\xc5\xa1ys; folkloro atlikimo ypatumai; folkloras vaik\xc5\xb3 muzikinio ugdymo sistemoje; mitologija; pasaul\xc4\x97\xc5\xbei\xc5\xabra; lingvistika; \xc5\xa1iuolaikin\xc4\x97s folkloro interpretacijos formos ir kita.'